Det inkluderte smuglingen av 14,45 kilo hasj og 6,93 kilo cannabis som ble funnet i BMW-en han kjørte av veien med på Vestmarka i Eidskog 19. mars i år, etter å ha unnlatt å stoppe for tollkontroll.

28-åringen er også tiltalt for dokumentfalsk (kjøring med stjålne skilter), heleri (kjørte stjålet bil), kjøring uten førerkort, for å ha unnlatt å stoppe for tollkontroll, bruk/besittelse av en mindre mengde hasj, og for uaktsom kjøring (kjørte på sommerdekk da han kjørte av veien).



Nekter all skyld

Hans 21-årige kamerat nekter derimot for at han ante noe som helst om at 28-åringen smuglet narkotika. Han svarte også nei til at han visste at bilen han selv kjørte var påsatt stjålne skilter. Også bilen var for øvrig stjålet.



Endret forklaring 1

21-åringen forklarte i to politiavhør i april at han overhodet ikke kjente 28-åringen, men han gikk vekk fra disse politiforklaringene da han forklarte seg i tingretten i dag, tirsdag.

Dette etter at 28-åringen har forklart seg om deres bekjentskap gjennom en fem års tid, og etter at politiet avdekket en rekke tekstmeldinger mellom de to underveis til Norge.



Utstyrt med mobiltelefon

Tekstmeldingene ble sendt mellom to mobiltelefoner som 28-åringer var i besittelse av. 21-åringene brukte følgelig en annen mobil enn sin egen underveis fra København til Norge. Dette forklarte han med at hans egen telefon ikke fungerte i eller var dyr å bruke i Sverige.

– Jeg ønsket å ta mest mulig avstand fra ham og ville ikke bli innblandet, forklarte 21-åringen i retten om hvorfor han sa både til Tollvesenet og i to politiavhør at han ikke kjente 28-åringen.

I retten i går hevdet han også at han på politistasjonen, før han ble avhørt første gang, fikk vite at pågripelsen skyldtes narkotikasmugling.

– Jeg fikk sjokk. At det var narkotika i bilen hans var det siste jeg kunne tenke meg. Jeg var stresset, ville hjem og benektet kjennskap til ham, sa han videre i sin forklaring.

Gjentjeneste

Om hvorfor yngstemann ble med på kjøreturen, sa 28-åringen i retten i dag:

– Jeg spurte om han ville bli med meg til Oslo og levere en bil, som en gjentjeneste fordi han vraket bilen min, en eldre Toyota, for om lag fire år siden. Jeg har aldri fått noen penger for bilen som ble krasjet.



Endret forklaring 2

28-åringen sa i første politiavhør at han selv sto bak smuglingen, og at han hadde betalt omlag en halv million kroner for narkotikapartiet. Senere har han endret forklaring, og i tingretten i dag sa han at han skulle få 20.000 danske kroner for smugleroppdraget.

– Jeg skyldte 600.000 kroner etter tidligere rettssaker i Danmark, og skulle i tillegg bli far. Derfor påtok jeg meg oppdraget for å kunne betale noe på denne gjelden og bidra til at jeg fikk beholde møblene mine, sa han i retten.



Ble far i fengslet

Mens 28-åringen har sittet i varetekt, er han blitt far. Barnets mor følger rettssaken fra tilhørerplass, med den snaut tre måneder gamle babyen på fanget.

Også 21-åringens far, mor og søster er til stede under rettssaken.